6.12.2022
RO
Jurnalul Oficial al Uniunii Europene
C 465/107 Marți, 3 mai 2022
sustenabilității, al securității și al competitivității; subliniază că, în același timp, tehnologiile IA prezintă riscul de a reduce intervenția umană și de a înlocui autonomia umană; subliniază că atât beneficiile, cât și riscurile ar trebui să ghideze și să inspire reglementările și comunicarea publică cu privire la IA;
296. subliniază că UE are potențialul de a modela dezbaterea internațională privind IA și de a elabora norme și standarde comune de vârf la nivel mondial, promovând o abordare a IA centrată pe factorul uman, fiabilă și sustenabilă, în deplină conformitate cu drepturile fundamentale; subliniază, cu toate acestea, că ocazia de a întări o abordare europeană atât de distinctă față de IA pe scena internațională necesită acțiuni rapide, motiv pentru care UE trebuie să convină curând asupra unei strategii comune și a unui cadru de reglementare în domeniul IA; subliniază că modelarea normelor și standardelor tehnologice internaționale necesită o coordonare și o cooperare mai strânsă cu parteneri democratici care împărtășesc aceeași viziune;
297. subliniază că, în prezent, UE este încă departe de a-și îndeplini aspirația de a deveni competitivă în domeniul IA la scară mondială; accentuează, în acest context, importanța de a asigura norme și standarde armonizate, securitate juridică și condiții de concurență echitabile pentru a încuraja adoptarea IA și inovarea, inclusiv prin eliminarea barierelor administrative inutile pentru întreprinderile nou-înființate, IMM-uri și societatea civilă; recunoaște că o schimbare radicală de o asemenea amploare are un impact diferit asupra diferitelor părți ale societății și subliniază că tranziția digitală trebuie să respecte pe deplin drepturile fundamentale; invită Comisia, statele membre și Parlamentul, inclusiv comisiile sale pertinente, să dea curs recomandărilor formulate în Foaia de parcurs a UE privind IA;
298. solicită un mediu de reglementare privind IA care să asigure o guvernanță și o protecție eficace a drepturilor fundamentale, facilitând în același timp accesul competitiv la piețele digitale pentru actorii de toate dimensiunile în scopul de a promova inovarea și creșterea economică în beneficiul tuturor; subliniază că o economie a datelor competitivă, accesibilă și echitabilă, bazată pe standarde comune, este o condiție prealabilă pentru dezvoltarea și formarea adecvată a IA; subliniază, în acest context, riscul ca concentrarea pieței în economia datelor să se extindă la economia aplicațiilor IA;
299. concluzionează că progresele în îndeplinirea ambițiilor digitale ale UE în domenii precum IA necesită un grad mult mai mare de integrare și armonizare pe piața unică digitală, pentru a promova schimburile transfrontaliere și a garanta că aceleași norme și standarde se aplică în întreaga UE; subliniază, în acest sens, că instituțiile UE trebuie să combată abuzurile de putere de piață pentru a asigura condiții de concurență echitabile;
300. concluzionează că trebuie luate măsurile necesare pentru a asigura că tranziția digitală promovează și nu împiedică tranziția verde; concluzionează că sistemele de IA necesită o infrastructură robustă și capacități de conectivitate solide; subliniază că infrastructura digitală care este în conformitate cu Pactul verde va viza toate sectoarele și lanțurile valorice și ar trebui să respecte principiile economiei circulare; subliniază că, cu toate acestea, IA nu va fi funcțională fără implementarea adecvată a infrastructurii digitale, inclusiv banda largă, fibra optică, nodurile periferice și 5G; subliniază că este important să se atenueze creșterea consumului de energie și utilizarea resurselor pentru a realiza o infrastructură digitală neutră din punct de vedere climatic până în 2030;
301. subliniază că progresul tehnologic rapid introdus de IA va afecta și condițiile de trai ale tuturor celor care nu dețin competențele necesare pentru a se adapta destul de rapid la aceste noi tehnologii; observă că perfecționarea și recalificarea pot contribui la soluționarea multora dintre preocupările socioeconomice rezultate, dar subliniază că aceste efecte ar trebui, de asemenea, tratate în contextul sistemelor de protecție socială, al infrastructurii urbane și rurale și al proceselor democratice; concluzionează că, pentru a promova adoptarea inovărilor în domeniul IA, a crește gradul de acceptare a aplicațiilor bazate pe IA și a nu lăsa pe nimeni în urmă este necesar să se pună la dispoziția publicului mijloacele necesare pentru a dobândi competențe digitale; subliniază că, pentru a crește alfabetizarea digitală și reziliența, educația în domeniul TIC și STIM trebuie să înceapă într-un stadiu timpuriu și să rămână accesibilă în toate etapele vieții; consideră că inițiativele vizând să creeze ecosisteme de excelență în domeniul IA, să atragă talente în domeniul IA în UE și să combată exodul de creiere sunt de o importanță vitală;
302. subliniază că este important să se soluționeze problemele privind drepturile fundamentale generate de IA, permițând astfel IA să devină efectiv un instrument în serviciul cetățenilor și al societății și să urmărească binele comun și interesul general; concluzionează că, pentru a consolida încrederea în IA în rândul cetățenilor, drepturile lor fundamentale trebuie protejate în toate aspectele vieții, inclusiv în contextul utilizării IA în sfera publică și la locul de muncă; subliniază, în special, necesitatea de a reflecta drepturile, obiectivele și interesele femeilor și ale comunităților de minorități în tranziția digitală; subliniază că serviciile publice și structurile lor administrative trebuie să conducă prin puterea exemplului;